CELEX: C2005/315/26
Language: da
Date: 2005-12-10 00:00:00
Title: Sag T-361/05: Sag anlagt den  26. september 2005  — Genette mod Kommissionen

10.12.2005   
            
            
               DA
            
            
               Den Europæiske Unions Tidende
            
            
               C 315/14
            
         Sag anlagt den 26. september 2005 — Genette mod Kommissionen
   (Sag T-361/05)
   (2005/C 315/26)
   Processprog: fransk
   Parter
   
      Sagsøger: Emmanuel Genette (Gorze, Frankrig) [ved: avocat M.-A. Lucas]
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af den af chefen for den administrative enhed »Pensioner« trufne afgørelse af 25. januar 2005 om afvisning af sagsøgerens anmodning af 31. oktober 2004 vedrørende overførsel af hans pensionsrettigheder erhvervet i Belgien (nr. D/1106/2004).
            
         
               —
            
            
               Annullation af den af generaldirektøren for GD ADMIN trufne afgørelse af 10. juni 2005 om afvisning af sagsøgerens klage af 22. april 2005 over den af chefen for den administrative enhed »Pensioner« trufne afgørelse af 2. februar 2005 om afvisning af sagsøgerens anmodning af 31. oktober 2004.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   I henhold til en anmodning fra sagsøgeren, som er tjenestemand ved Kommissionen, blev de pensionsrettigheder, sagsøgeren havde erhvervet i Belgien, i 2002 overført til Fællesskabernes ordning i overensstemmelse med bestemmelserne i en belgisk lov herom vedtaget i 1991. I 2003 vedtog Belgien en ny lov om disse overførsler, hvis bestemmelser ifølge sagsøgeren er mere favorable for ham.
   Loven af 1991 indeholdt mulighed for en tilbagetrækning af overførselsanmodningen, såfremt institutionen indvilligede heri. Sagsøgeren indgav således en anmodning om, at Kommissionen indvilligede i en tilbagetrækning af den anmodning, han havde indgivet i henhold til loven af 1991, således at han derefter kunne indgive en ny anmodning i henhold til loven af 2003. Denne anmodning blev afvist ved den anfægtede afgørelse med den begrundelse, at fællesskabsbestemmelserne ikke indeholdt mulighed for en tilbagetrækning af anmodningen.
   Sagsøgeren har med søgsmålet anfægtet afvisningen af hans anmodning. Han har anført, at der er anlagt flere åbenbart urigtige skøn hvad angår vurderingen af genstanden for hans anmodning, den endelige karakter af de afgørelser, som hans anmodning berører, forelæggelsen af nye og væsentlige faktiske omstændigheder og fristen for fremsættelsen af anmodningen. Sagsøgeren har ligeledes anført, at der er sket tilsidesættelse af artikel 11, stk. 2, i vedtægtens bilag VIII, samt af dennes almindelige gennemførelsesbestemmelser. Sagsøgeren er desuden af den opfattelse, at de anfægtede afgørelser er i strid med hans grundlæggende ret til en effektiv domstolsbeskyttelse, samt med den i vedtægtens artikel 24 fastsatte forpligtelse til at yde bistand.
   Sagsøgeren har endelig anført, at den belgiske lov af 1991 er i strid med fællesskabsretten, dvs. nærmere bestemt artikel 11, stk. 2, i bilag VIII, samt påberåbt sig ligebehandlingsprincippet.